फैगौ बिधान सभानि बिसायख’थिखौ लानानै रायजोयाव सोरगिदिं जेथिंबो बारनो हमदों बिसायख’थिनि गुदुं-गुसु बारहावा । जों दा नुनायाव रायजोनि खुंथायाव थानाय बिजेपि सोरखारनि दैदेनगिरि-मावथिफोरनिफ्राय लानानै गुबुन गुबुन राजखान्थिनि दैदेनगिरिफोराबो बिसायख’थिनि फोसावदिंनाय हाबाफारिफोराव बाहागो लादों। बिदि समावनो बिसायख’थिनि थाखाय नमिनेसन बिलाइ गथायनाय फोरबोयाबो दासान्दै जोबोर नायथाव जानानै फैदों। नाथाय सिगांफोरनि बिसायख’थिनि नमिनेसन गथायनाय समावफोराव बिदि गोम गोम नुयामोन। बिजाथिफोरा माब्ला नमिनेसन बिलायखौ गथायो बेखौ रायजोफोरा मिथिनाय जायामोन। नाथाय थांनाय मोननैसो बिसायख’थियाव बे मोनसे बोथोरनि फोरबो बादि जानायखौ नुदों। मोनफ्रोमबो राजखान्थि दोलो नङाबा सोरबा गोहो गोरा बिजाथिआ नमिनेसन गथायनो फैखालि गोबां सुबुंफोरनि बाना खालामनानै गावनि गोहोखौ सरासनस्रा सुबुंफोरनि गेजेराव दिन्थियो। सानथ्रहायै मददगिरिनि हानजा सुरनाय, दामनाय-देनाय, बायदि हारिमुयारि हाबाफारि दिन्थिनानै नमिनेसन गथायनो फैनाय बिजाथिफोरखौ नुब्ला बि बिजाथिजोंसो बांसिन मददगिरिफोर दं होननानै सानफ्लांलायनाय थासारि जायो। जेन बि बिजाथियानो बे बियाबनिफ्राय देरहासिगोन बादि। नाथाय गुबुन सासे बिजाथियाबो बिदि दिन्थियोब्ला सरासनस्रा सुबुंफोरा आनदायलांनाय थासारि बादि जानो नागिरो। माने नमिनेसन गथायनो फैनाय बिजाथिफोरा सरासनस्रा सुबुंफोरनि मेगनखौ आनलेद खालामो । बिनि अनगायैबो बिसायख’थिनि फोसावदिंनायावबो सोमोनांनो गोनां जानाय नुयो। सासे बिजाथिखौ बिसायख’थि आयगा होखानाय खरसाल’ खरसा खालामदोंना खालामाखै बिनि सायाव नायखोमाग्रा थिसनोब्लाबो बिनि गेजेरावनो दामगोसा मथर-बिरखंजों दावबायनानै बिसायख’थि फोसावदिंनाय नुनो मोनो। बिसायख’थिनि फोसावदिंनाय समाव पस्टार, जानाय-लोंनाय आरो मथर-गारिफोर खारहोनायनि खरसाखौ नायोब्ला सासे बिजाथिया बेसेबां खरसा खालामनांगौ बिनि सिमा थायोना ? आरो दंबावोदि बिसायख’थिनि सिगां हरसेनि जादु बादि रां राननानै मददगिरिफोरखौ उल्थां फालथां खालामनाय थासारिबो जायो । बिदि खालामनानै जादुबादि मददगिरिफोरखौ गल’ल’ खालामनाय बादि खालामो । बिदि खरसा खालामनो हायैनि थाखाय खायसे समाजनि मोजां खामानि मावनो सानग्रा सुबुङाबो बिजाथि जानायनिफ्राय फावसायनानै थानो गोनां जायो। बिदि थासारि खालामनाय बिजाथिफोरनि हेंथायै रावबो सुबुं एबा रायजोफोरा हेंथा खालामा। बिनि दाया सोरनि ? बिदि रांनि जादु गेलेखांनायनि उनाव बि बिजाथिया देरहालाङोब्ला उन समफोराव रायजोफोरखौ नायफिना बादि जानाय नुयो। उनाव एमएलए-मन्थ्रिफोरा रायजोफोरनि जेंनाफोरखौ सुस्राङा होननानै सोंखारिलायनाय थासारि जायो। बिसायख’थियाव फोसावनाय रादाय बिलायाव होनाय आयदाफोरनि सायाव बिसायख’थि समाव रावखौबो सावरायज्लायनाय नुवा। बिनिखायनो राजखान्थि दोलोनि रादाय बिलायाव होनाय आयदाफोरनि सायाव भटार रायजोफोरा सावरायनांगौ आरो जुदि बि बिजाथिया एबा दोलोआ देरहालाङोब्ला बि रादाय बिलायनि आयदानि सायाव खामानि मावनो रायजोफोरा नारसिननांगौ। अब्ला बियाबफोरनि माखासे जेंनाफोरा सुस्रां जागोन होननानै साननो हायो। जों बेखौ गोसोयाव लानाया मोजांदि सुबुंखान्थि हादराव रायजोयानो राजा। बिनिखायनो फैगौ बा बोसोरनि थाखाय सासे सुबुं थान्दै सायख’नानै हरनाया साफ्रोमबो सुबुंनिनो बिबान दं। रायजोनि जोहै रायजोनि थाखायनो रायजोनि सोरखार। नाथाय थारैनो रायजोफोरा सानसेनि थाखायल’ राजा जायो। बिनि उनाव बा बोसोरनि थाखाय रायजोजों सायख’जानाय सुबुं थान्दैया जायो रायजोनि राजा। बिसायख’थि माने थगायनाय, लुबैहोनाय आरो फान्दायनाय। गासैबो राजखान्थि दोलोआनो मोनसे रादाय बिलाइ फोसावनानै गोबां जेंनाफोरखौ सुफुंनो खोथा होयो। नाथाय बेफोर रादायखौ देरहालांनायनि उनाव मावफुंनो थाखाय रायजोफोरा नारसिनबाय थायोब्ला जाफुङैनि खोथा गैया। बे बेलायाव सोर सिगांग्रोगोन, बेसो गिदिर बाथ्रा ?